# Zmluva č. 2020\_MPC\_NP\_PoP\_MŠ\_........

## o vzájomnej spolupráci pri implementácii projektových aktivít

## v rámci národného projektu

## „Pomáhajúce profesie v edukácii detí a žiakov”

uzatvorená na základe § 269 ods. 2 zákona č. 513/1991 Zb. Obchodný zákonník v znení neskorších predpisov medzi:

**Realizátor: Metodicko-pedagogické centrum**

Sídlo: Ševčenkova 11, P.O.BOX 58, 850 05 Bratislava

Zastúpené: Mgr. Andrea Pálková, generálna riaditeľka

IČO: 00164348

DIČ: 2020798714

Bankové spojenie: Štátna pokladnica

Číslo účtu IBAN: SK06 8180 0000 0070 0018 2192

Zriadené: Ministerstvom školstva, vedy, výskumu a športu Slovenskej republiky

Právna forma: rozpočtová organizácia

*(ďalej len “****Realizátor****“)*

a

**Zriaďovateľ:** Mesto Banská Štiavnica

Sídlo: Radničné námestie č. 1, 969 24 Banská Štiavnica

IČO: 00320501 Bankové spojenie: VUB, pobočka Banská Štiavnica

Číslo účtu IBAN: SK73 0200 0000 0015 9107 5956

Štatutárny zástupca: Mgr. Nadežda Babiaková, primátorka

*(ďalej len* ***“Zriaďovateľ****“)*

**Materská škola: Materská škola**

Sídlo: Ul. 1.mája č. 4, 969 01 Banská Štiavnica

IČO: 37831089

Bankové spojenie: VUB, pobočka Banská Štiavnica

Číslo účtu IBAN: SK31 0200 0000 0016 6591 0951

Štatutárny zástupca: Mgr. Alexandra Bóková, riaditeľka MŠ

*(ďalej len**“****Škola****“)*

*(ďalej spolu len ako „****Zmluvné strany****“)*

Zmluvné strany sa dohodli, rešpektujúc všeobecne záväzné právne predpisy Slovenskej republiky ako aj právne predpisy Európskej únie, na nasledovnom znení zmluvy:

**Čl. 1**

**Úvodné ustanovenia**

1. Realizátor zabezpečuje realizáciu národného projektu pod názvom "Pomáhajúce profesie v edukácii detí a žiakov“.
2. Projekt je spolufinancovaný z prostriedkov Európskeho sociálneho fondu v rámci Operačného programu Ľudské zdroje, Prioritná os 1: Vzdelávanie; Investičná priorita: 1.1 Zníženie a zabránenie predčasného skončenia školskej dochádzky a podporou prístupu ku kvalitnému predškolskému, základnému a stredoškolskému vzdelávaniu vrátane formálnych, neformálnych a bežných spôsobov vzdelávania za účelom opätovného začlenenia do vzdelávania a prípravy; Špecifický cieľ: 1.1.1 Zvýšiť inkluzívnosť a rovnaký prístup ku kvalitnému vzdelávaniu a zlepšiť výsledky a kompetencie žiakov.
3. Na realizáciu Projektu uzavrel Realizátor s Ministerstvom práce, sociálnych vecí a rodiny Slovenskej republiky, v zastúpení Ministerstvom školstva, vedy, výskumu a športu Slovenskej republiky Zmluvu o poskytnutí nenávratného finančného príspevku č. OPĽZ/324/2019 (ďalej len "Zmluva o NFP").
4. Postupy a pravidlá vyplývajúce z právnych predpisov uvedených v Zmluve sú obsiahnuté:

- v zadávacích podmienkach písomného vyzvania, na základe ktorého bol národný projekt „Pomáhajúce profesie v edukácii detí a žiakov“ predložený;

- v Žiadosti o poskytnutie nenávratného finančného príspevku (ďalej len „ŽoNFP“);

- v Zmluve o NFP uzatvorenej medzi Prijímateľom a Poskytovateľom vrátane jej účinných dodatkov.

1. Pred ustanoveniami tejto zmluvy majú prednosť ustanovenia Zmluvy o NFP.

**Čl. 2**

## Základné definície a pojmy

1. Za účelom zvýšenia právnej istoty Zmluvných strán sa pojmy nachádzajúce sa v tejto Zmluve vykladajú v zmysle ich definície uvedenej v článku l prílohy č. 1 Zmluvy o NFP, ktorými sú všeobecné zmluvné podmienky (ďalej len „VZP“) zverejnené v Centrálnom registri zmlúv a projektov.
2. Ďalšie definície na účely tejto Zmluvy:
3. Poskytovateľ – Ministerstvo práce, sociálnych vecí a rodiny Slovenskej republiky ako riadiaci orgán v zastúpení Ministerstvom školstva, vedy, výskumu a športu Slovenskej republiky ako sprostredkovateľským orgánom;
4. Projekt – národný projekt „Pomáhajúce profesie v edukácii detí a žiakov“;
5. MPC – Metodicko-pedagogické centrum – subjekt (Prijímateľ) uvedený v ŽoNFP, ktorý podpisuje Zmluvu o NFP a zodpovedá za finančnú a vecnú stránku Projektu;
6. MŠ – subjekty uvedené v Žiadosti o NFP zúčastňujúce sa na Projekte, ktoré na základe tejto Zmluvy za účelom realizácie Projektu vstúpili do právneho vzťahu s MPC ako Zmluvné strany;
7. Zriaďovateľ – každá obec, VÚC, ktorá v zmysle ustanovení § 6 a nasl. zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov zriaďuje MŠ;
8. Bankový účet MPC – bankový účet vedený v Štátnej pokladnici v mene EUR uvedený pri identifikácii MPC ako Zmluvnej strany;
9. Bankový účet Zriaďovateľa MŠ – bankový účet vedený v mene EUR uvedený pri identifikácii Zriaďovateľa MŠ ako Zmluvnej strany v súlade s prílohou č. 1 k tejto Zmluve a depozitný účet podľa oznámenia Zriaďovateľa MŠ;
10. Bankový účet MŠ – bankový účet vedený v mene EUR uvedený pri identifikácii MŠ ako Zmluvnej strany v súlade s prílohou č. 2 k tejto Zmluve;
11. Zmluva – Zmluva o vzájomnej spolupráci pri implementácii projektových aktivít v rámci Projektu uzatvorená medzi Zmluvnými stranami;
12. Použité skratky, pod ktorými sa rozumie:

* PA – pedagogický asistent;
* AUsZZ – asistent učiteľa pre žiakov so zdravotným znevýhodnením;
* Inkluzívny tím – školský psychológ/špeciálny pedagóg/sociálny pedagóg v materskej, základnej a strednej škole.

**Čl. 3**

## Predmet zmluvy

1. Predmetom tejto Zmluvy je poskytnutie finančnej podpory pre MŠ z prostriedkov Európskeho sociálneho fondu a vymedzenie zmluvných podmienok, práv a povinností Zmluvných strán podieľajúcich sa na implementácii projektových aktivít v rámci Projektu.
2. Zmluva ďalej určuje požiadavky týkajúce sa správneho manažmentu prostriedkov finančného príspevku priznaného na realizáciu Projektu zo strany Zmluvných strán, ako aj podmienky týkajúce sa vrátenia finančných zdrojov poskytnutých neoprávnene.
3. MPC sa podpisom tejto Zmluvy zaväzuje, že pri implementácii projektových aktivít v rámci Projektu bude postupovať v súlade s ustanoveniami tejto Zmluvy a v súlade so všetkými dokumentmi, na ktoré Zmluva odkazuje.
4. MŠ a Zriaďovateľ sa podpisom tejto Zmluvy zaväzujú, že budú v rámci vzájomnej spolupráce pri implementácii projektových aktivít v rámci Projektu zabezpečovať všetky činnosti a aktivity v súlade s ustanoveniami tejto Zmluvy a platnými vnútornými predpismi a procesnými postupmi vydanými MPC.

**Čl. 4**

## Doba platnosti zmluvy

Zmluva nadobúda platnosť dňom jej podpísania všetkými Zmluvnými stranami; účinnosť nadobúda deň nasledujúci po dni jej zverejnenia v Centrálnom registri zmlúv. Zmluva sa uzatvára na dobu realizácie projektových aktivít od doby účinnosti Zmluvy, najneskôr do 31.08.2022.

**Čl. 5**

## Práva a povinnosti MPC

1. MPC zodpovedá za celkovú koordináciu, riadenie a implementáciu Projektu. Je najmä zodpovedné za zabezpečenie správneho riadenia finančných príspevkov určených na realizáciu Projektu všetkými MŠ podieľajúcimi sa na implementácii projektových aktivít.
2. MPC má právo vyžadovať od MŠ, resp. Zriaďovateľa, všetky dokumenty a informácie, ktoré mu umožňujú realizáciu povinností voči Poskytovateľovi určených v Zmluve o NFP pre Projekt.
3. MPC je povinné:
4. zabezpečiť správnosť realizácie Projektu a bezodkladne informovať MŠ a Poskytovateľa o všetkých skutočnostiach, ktoré môžu mať negatívny vplyv na lehoty a rozsah aktivít Projektu;
5. poskytovať MŠ oprávnené dokumenty a informácie získané od Poskytovateľa, ktoré môžu byť potrebné pri realizácii ich aktivít, a to tak v papierovej ako aj elektronickej verzii;
6. bezodkladne prevádzať príslušné časti finančného príspevku v súvislosti s refundáciou oprávnenej ceny práce PA, AUsZZ a členov Inkluzívneho tímu na Bankové účty MŠ, pokiaľ má MŠ zriadený vlastný účet, prostredníctvom Bankového účtu Zriaďovateľa MŠ;
7. koordinovať informačné aktivity realizované MŠ vyplývajúce z ustanovení uvedených v Zmluve o NFP;
8. implementovať aktivity dohodnuté s MŠ, ktoré sú nevyhnutné pre úplnú realizáciu cieľov Projektu;
9. MPC sa zaväzuje po predložení úplnej a správnej podpornej dokumentácie zo strany MŠ uvedenej v Čl. 7 bod 3 písm. d) a Čl. 8 body 1 a 2 tejto Zmluvy refundovať oprávnenú cenu práce PA, AUsZZ a Inkluzívneho tímu, prijatých na základe pracovnej zmluvy na novovytvorené pracovné miesto/a nad rámec existujúcich miest v školách a/alebo sa zachovajú existujúce pracovné miesta podporené z Európskeho sociálneho fondu. Výška refundovaného osobného ohodnotenia PA, AUsZZ a členov Inkluzívneho tímu podlieha predchádzajúcemu schváleniu zo strany MPC.

**Čl. 6**

## Práva a povinnosti Zriaďovateľa

1. Zriaďovateľ je povinný prevádzať finančné prostriedky poskytnuté MPC na Bankový účet MŠ, pokiaľ má MŠ zriadený vlastný účet, v celom rozsahu a len na účel definovaný touto Zmluvou.
2. Zriaďovateľ sa zaväzuje vytvoriť rezervu finančných prostriedkov z vlastných zdrojov a v prípade potreby ich poskytnúť MŠ na preklenutie časového nesúladu medzi výplatou mzdy PA, AUsZZ a členov Inkluzívneho tímu a refundáciou oprávnenej ceny práce za podmienok uvedených v Čl. 7 bod 3 písm. e) tejto Zmluvy.
3. Zriaďovateľ je oprávnený vykonať kontrolu MŠ za účelom posúdenia, či poukazované finančné prostriedky poskytnuté MPC sú využívané výlučne na účel definovaný touto Zmluvou v súlade s príslušnými právnymi predpismi.
4. Zriaďovateľ súhlasí s vylúčením postúpenia akejkoľvek pohľadávky voči MPC vyplývajúcej z tejto Zmluvy na tretiu osobu a to bez ohľadu na právny titul, právnu formu alebo spôsob postúpenia predmetnej pohľadávky.

**Čl. 7**

**Práva a povinnosti MŠ**

1. MŠ má právo kedykoľvek požiadať MPC, aby sa obrátilo na Poskytovateľa so žiadosťou o poskytnutie informácií potrebných pre správnu realizáciu časti Projektu v kompetencií MŠ. Vo vyššie uvedenom prípade je MŠ súčasne povinná poskytnúť MPC všetky informácie a dokumenty potrebné na prípravu žiadosti o poskytnutie danej informácie.
2. MŠ sa v rámci realizácie Projektu zaväzuje:

a) vytvoriť pracovné podmienky pre PA, AUsZZ a členov Inkluzívneho tímu platených v rámci Projektu na dobu určitú a to odo dňa účinnosti tejto Zmluvy najneskôr do 31.08.2022 v súlade s postupom obsadzovania pracovných pozícií pedagogických a odborných zamestnancov v materských a základných školách v rámci implementácie Projektu (ďalej len „ Procesný postup pre prijímanie PA, AUsZZ a členov Inkluzívneho tímu“) počas implementácie aktivít Projektu; ak niektorá z pracovných pozícií nebude v lehote troch (3) mesiacov od uzavretia tejto Zmluvy obsadená, po uplynutí tejto lehoty nebude už možné túto pozíciu obsadiť;

b) vykazovať v rámci štvrťročného štatistického výkazu o práci školy Škôl (MŠVVŠ SR) 1-04 PA, AUsZZ a členov Inkluzívneho tímu hradených v rámci Projektu;

c) zverejňovať príklady najlepšej praxe a svoje skúsenosti na webových stránkach vytvorených v rámci Projektu, resp. na webovom sídle MPC;

d) ak je MŠ prijímateľom dopytovo – orientovaného projektu/projektov zo štrukturálnych fondov EÚ, príp. iných finančných mechanizmov (nórsky, švajčiarsky, prípadne iné), je MŠ povinná zabezpečiť neprekrývanie sa výdavkov národného projektu s týmito dopytovo – orientovanými projektmi;

1. riadiť sa pokynmi MPC pri implementácii Projektu.
2. MŠ je povinná:
3. prijímať všetky opatrenia nevyhnutné pre včasnú a úplnú implementáciu projektových aktivít v rámci Projektu;
4. prijímať všetky nevyhnutné opatrenia pre umožnenie plnenia povinností MPC na základe Zmluvy o NFP. Za týmto účelom je MŠ povinná poskytovať všetky dokumenty a informácie požadované MPC v lehotách, ktoré mu umožnia realizáciu povinností voči Poskytovateľovi definovaných v Zmluve o NFP;
5. pre potreby monitoringu a evalvácie v lehotách určených MPC poskytovať mu potrebné doklady vo formáte určenom MPC;
6. pre potreby refundácie oprávnenej ceny práce PA, AUsZZ a členov Inkluzívneho tímu pri uzatváraní pracovného pomeru poskytnúť MPC všetky doklady v súlade s „Procesným postupom k refundácii ceny práce pedagogických a odborných zamestnancov v rámci implementácie Projektu“ (ďalej len „Procesný postup k refundácii“);
7. použiť finančné prostriedky poskytnuté z vlastných zdrojov Zriaďovateľa na preklenutie časového nesúladu medzi výplatou mzdy PA, AUsZZ a členov Inkluzívneho tímu a jej refundáciou;
8. uchovávať dokumentáciu súvisiacu s implementáciou Projektu do dňa stanoveného v Zmluve o NFP;
9. bezodkladne informovať MPC o významných skutočnostiach, ktoré môžu mať vplyv na správnosť, včasnosť, efektívnosť a komplexnosť realizovaných aktivít Projektu;
10. pre identifikáciu každej finančnej operácie je MŠ, resp. Zriaďovateľ, povinná viesť osobitné účtovníctvo realizácie Projektu takým spôsobom, aby bolo možné identifikovať každú finančnú operáciu v rámci Projektu v súlade zo zákonom NR SR č. 431/2002 Z. z. o účtovníctve v znení neskorších predpisov;
11. znášať plnú a výlučnú zodpovednosť za realizáciu úloh, ktoré jej boli v rámci implementácie Projektu pridelené;
12. zodpovedať za odstránenie zistených nedostatkov pri realizácii úloh v rámci implementácie Projektu.
13. MŠ súhlasí so spracovávaním údajov týkajúcich sa Projektu na účely jeho monitorovania, kontroly, evalvácie, propagácie a hodnotenia.
14. MŠ súhlasí s vylúčením postúpenia akejkoľvek pohľadávky vyplývajúcej z tejto Zmluvy voči MPC na tretiu osobu a to bez ohľadu na právny titul, právnu formu alebo spôsob postúpenia predmetnej pohľadávky.

**Čl. 8**

## Rozpočet a platby

1. MPC poukazuje finančné prostriedky na príslušný Bankový účet MŠ, v prípade ak MŠ má zriadený samostatný účet, prostredníctvom Bankového účtu Zriaďovateľa MŠ v primeranej výške podľa doručených podkladov k refundácii uvedených v Procesnom postupe k refundácii.
2. Refundácii podliehajú iba výdavky, ktoré na základe ustanovení prijatých v programových dokumentoch možno považovať za oprávnené. MPC refunduje iba cenu práce vzniknutú v súvislosti s novovytvorenými miestami PA, AUsZZ a členov Inkluzívneho tímu v zmysle podmienok definovaných v Procesnom postupe k refundácii.
3. Finančné prostriedky budú prevádzané z Bankového účtu MPC na Bankový účet MŠ, v prípade ak MŠ má zriadený samostatný účet, prostredníctvom Bankového účtu Zriaďovateľa uvedených v tejto Zmluve, prípadne depozitného účtu oznámeného MŠ alebo Zriaďovateľom v lehotách určených MPC.
4. MŠ, resp. Zriaďovateľ, sa zaväzuje použiť poskytnuté finančné prostriedky výlučne na účel realizácie aktivít Projektu. MŠ, resp. Zriaďovateľ, uhradí výdavky na Projekt, teda cenu práce, z vlastných zdrojov. Tie jej následne pri jednotlivých platbách budú refundované v oprávnenej výške. V prípade konca kalendárneho roka mzdové náklady za mesiac december vložené na depozitný účet zo strany MPC budú MŠ refundované po splnení podmienok zo strany MŠ. MŠ vznikne nárok na vyplatenie platby iba v prípade, akpredloží príslušné podkladyk žiadosti o platbu MPC, uvedené v čl. 7 bod 3 písm. d) a Čl. 8 body 1 a 2 tejto Zmluvy. Finančné prostriedky, ktorými MPC refunduje MŠ cena práce na vytvorené pracovné miesta PA, AUsZZ a členov Inkluzívneho tímu sú určené výlučne na navýšenie mzdových prostriedkov.

**Čl. 9**

## Vrátenie prostriedkov

1. Ak bude na základe kontrolných úkonov realizovaných oprávnenými orgánmi alebo na základe iných zdrojov zistené, že daná MŠ alebo Zriaďovateľ použili celý alebo časť finančného príspevku v rozpore s jeho určením, bez dodržania platných postupov alebo sa zistí, že získali prostriedky nezákonne alebo v nadmernej výške, je MŠ alebo Zriaďovateľ povinní tieto prostriedky podľa pokynov MPC vrátiť a to celé alebo sčasti v lehote 30 kalendárnych dní na Bankový účet MPC.
2. V prípade, ak MŠ, resp. Zriaďovateľ, nesprávne využitý alebo získaný finančný príspevok alebo jeho časť v lehote stanovenej podľa bodu 1 tohto článku nevráti, MPC odpočíta súčet súm nesprávne využitého alebo získaného finančného príspevku od sumy nasledujúceho finančného príspevku. V prípade, ak suma nesprávne využitého alebo získaného finančného príspevku presiahne sumu ostávajúcu na vyplatenie alebo realizácia ďalšieho odpočítania už nie je možná, MPC pozastaví následnú platbu a prijme opatrenia zamerané na vymoženie dlžnej časti finančného príspevku pri uplatnení všetkých dostupných právnych prostriedkov. Náklady na úkony zamerané na vymoženie nesprávne využitého alebo získaného finančného príspevku znáša MŠ, resp. Zriaďovateľ.

**Čl. 10**

## Finančná kontrola a audit

1. Pre potreby kontroly a auditu sa MŠ a Zriaďovateľ zaväzujú:
2. podrobiť sa kontrolným úkonom, ktoré budú realizované spôsobom predvídaným v Zmluve o NFP;
3. uchovávať dokumentáciu a údaje týkajúce sa realizácie Projektu po dobu určenú v čl. 7 bod 3 písm. f) tejto Zmluvy, najmä dokumenty týkajúce sa výdavkov v podobe originálu alebo ich kópie, ktorých zhoda s originálom bola potvrdená osobou oprávnenou zastupovať MŠ, resp. Zriaďovateľa, najmä faktúry alebo iné dokumenty s rovnakou dôkaznou hodnotou;
4. umožniť Poskytovateľovi a iným oprávneným osobám realizovať kontrolné úkony počas trvania implementácie Projektu ako aj po ukončení jeho aktivít v rozsahu správnosti realizácie Projektu;
5. včasne poskytovať oprávneným inštitúciám uvedeným v písmene c) tohto článku nimi žiadané informácie; sprístupňovať im účtovné knihy, finančné doklady a všetku príslušnú dokumentáciu týkajúcu sa implementácie aktivít Projektu.

**Čl. 11**

## Informácia a propagácia

1. MPC a MŠ zapojené do Projektu sú povinné aktívne pôsobiť v prospech zverejňovania informácií týkajúcich sa realizácie Projektu a jeho financovania z prostriedkov Európskeho sociálneho fondu a z prostriedkov štátneho rozpočtu, pri čom sa zaväzujú dodržiavať pokyny vydané MPC v tejto oblasti.
2. MŠ je povinná umiestniť informáciu o zapojení sa do Projektu s uvedením loga a zverejňovať príklady najlepšej praxe a svoje skúsenosti na webových stránkach vytvorených v rámci tejto aktivity, resp. na webovom sídle MPC. Pri realizácii činností súvisiacich s implementáciou aktivít Projektu je MŠ povinná v oblasti informovania a publicity dodržiavať interné usmernenie vydané MPC.
3. MŠ súhlasí so zverejňovaním informácií o implementácii aktivít Projektu zo strany MPC v akejkoľvek forme a v akýchkoľvek médiách vrátane internetu.
4. V prípade zverejňovania akýchkoľvek informácií o implementácií aktivít Projektu zo strany MŠ, resp. Zriaďovateľa sa títo zaväzujú požiadať MPC o udelenie súhlasu s obsahom zverejňovanej informácie pred jej zverejnením.

**Čl. 12**

## Osobitné ustanovenia

1. Zmluvné strany sa zaväzujú realizovať Projekt; to neplatí v prípade, ak sa vyskytnú skutočnosti neodvrátiteľne vedúce k nutnosti rezignácie z účasti na realizácii Projektu.
2. Zmluvná strana je oprávnená odstúpiť od tejto Zmluvy iba z dôvodu hrubého porušenia ustanovení tejto Zmluvy inou Zmluvnou stranou. Za hrubé porušenie tejto Zmluvy sa považuje konanie Zmluvných strán spočívajúce najmä v porušení povinnosti uvedených v Čl. 5, Čl. 6, Čl. 7 a Čl. 10 tejto Zmluvy.

**Čl. 13**

## Riešenie sporov

1. V prípade vzniku sporu medzi Zmluvnými stranami v rozsahu výkladu alebo realizácie ustanovení tejto Zmluvy sa Zmluvné strany zaväzujú, že podniknú všetky dostupné kroky, aby urovnali daný spor zmierom. Za týmto účelom každá Zmluvná strana určí osobu oprávnenú rokovať vo veciach Zmluvy za Zmluvnú stranu (ďalej len „Poverený zástupca Zmluvnej strany“). Úlohou Poverených zástupcov Zmluvných strán bude v lehote jedného mesiaca vypracovať a predložiť návrh riešenia vzniknutého sporu. Navrhnuté riešenie sporu sa pre Zmluvné strany stane záväzným po jeho odsúhlasení štatutárnymi zástupcami Zmluvných strán.
2. Ak riešenie navrhnuté Poverenými zástupcami Zmluvných strán nebude odsúhlasené všetkými Zmluvnými stranami bude spor predložený na rozhodnutie príslušnému súdu.

**Čl. 14**

## Záverečné ustanovenia

1. Práva a povinnosti neupravené touto Zmluvou sa spravujú právnymi predpismi SR.
2. Táto Zmluva sa vyhotovuje v piatich (5) rovnopisoch.
3. Po podpísaní tejto Zmluvy Zmluvnými stranami obdrží MŠ, resp. Zriaďovateľ dva (2) rovnopisy Zmluvy; MPC tri (3) rovnopisy Zmluvy.
4. Zmluva nadobúda platnosť dňom jej podpísania Zmluvnými stranami a účinnosť deň nasledujúci po dni jej zverejnenia v Centrálnom registri zmlúv.
5. Akékoľvek zmeny tejto Zmluvy sa môžu vykonať výlučne číslovaným písomným dodatkom schváleným a podpísaným všetkými Zmluvnými stranami. Dodatok k tejto Zmluve nadobúda platnosť dňom jeho podpísania všetkými Zmluvnými stranami; účinnosť nadobúda deň nasledujúci po dni jeho zverejnenia v Centrálnom registri zmlúv SR.
6. Zmluvné strany sa zaväzujú vzájomne si poskytovať všetku potrebnú súčinnosť pri plnení záväzkov vyplývajúcich z tejto Zmluvy.
7. Zmluvné strany vyhlasujú, že túto Zmluvu uzavreli slobodne a vážne, prečítali si ju, porozumeli jej zneniu a nemajú voči jej forme a obsahu žiadne výhrady, čo potvrdzujú svojimi podpismi.

*Metodicko-pedagogické centrum, V Bratislave dňa................................*

*Ševčenkova 11, 850 05 Bratislava*

*Mgr. Andrea Pálková*

*generálna riaditeľka*

*pečiatka a podpis štatutárneho zástupcu*

*Zriaďovateľ: V ............................dňa.......................*

*pečiatka a podpis štatutárneho zástupcu*

*Materská škola:* *V .............................dňa.......................*

*pečiatka a podpis štatutárneho zástupcu*

Neoddeliteľnou súčasťou Zmluvy sú prílohy:

* Príloha č.1: Prehlásenie o účte Zriaďovateľa
* Príloha č.2: Prehlásenie o účte MŠ

**Prehlásenie o účte Zriaďovateľa**

Svojím podpisom potvrdzujem, že účet s uvedeným číslom je účtom Zriaďovateľa, na ktorý budú prevádzané finančné prostriedky z bankového účtu MPC za účelom plnenia podmienok Zmluvy.

|  |  |
| --- | --- |
| **Zriaďovateľ** | Mesto Banská Štiavnica |
| **Titul, priezvisko, meno štatutárneho zástupcu** | Mgr. Babiaková Nadežda |
| **Názov banky, kód banky** | VUB, pobočka Banská Štiavnica, 0200 |
| **Číslo účtu v tvare IBAN** | SK73 0200 0000 0015 9107 5956 |

V ......................, dňa: ...............2020

......................................................................................

Pečiatka a podpis štatutárneho zástupcu

# Prehlásenie o účte Materskej školy

Svojím podpisom potvrdzujem, že účet s uvedeným číslom je účtom Materskej školy, na ktorý budú prevádzané finančné prostriedky z bankového účtu MPC za účelom plnenia podmienok Zmluvy.

|  |  |
| --- | --- |
| **Názov MŠ** | Materská škola |
| **Titul, meno a priezvisko štatutárneho zástupcu** | Mgr. Alexandra Bóková |
| **Názov banky, kód banky** | VUB, pobočka Banská Štiavnica |
| **Číslo účtu v tvare IBAN** | Číslo účtu IBAN:SK31 0200 0000 0016 6591 0951 |

V ....................., dňa: ...............2020

.................................................................

Pečiatka a podpis štatutárneho zástupcu